Senatorul PSD Claudiu Manda a comentat avertismentul lansat astăzi de ambasada SUA și ambasadele altor 11 state privind modificările aduse de coaliția PSD-Alde la Legile Justiției și la Codurile penale, spunând că în România „Parlamentul este cel care face legi”.

„Modificările de la Codul Penal, să fie cineva îngrijorat, în condițiile în care nu vorbim de nicio modificare astăzi, pentru că probabil va ajunge întâi la prima cameră, apoi la a doua cameră, e un pic ca mult”, a spus Manda.

„Ambasadele cer să fie solicitat un punct de vedere de la Greco, de la Comisia de la Veneția”, a observat un jurnalist.

„Suntem, totuși, Parlamentul României, suntem votați de cetățenii României, este dreptul Parlamentului de a legifera. Sunt sigur că modificările la Codul penal, la Codul de procedură penală și la celelalte coduri și legi ale justiției au ținut cont de deciziile Curții Constituționale și de cele ale Comisiei de la Veneția și atunci când au fost articole în care s-a încălcat vreo prevedere, au fost duse la Curte, iar Curtea și-a exprimat poziția”, spune Claudiu Manda.

„Haideți să vedem documentul, cine îl redactează, care este articolul la care face referire”, a adăugat senatorul PSD.